พระราชกฤษฎีกา ว่าด้วยระเบียบข้าราชการพลเรือนรัฐพาณิชย์ พ.ศ. 2519
พระราชกฤษฎีกา
พระราชกฤษฎีกา
ว่าด้วยระเบียบข้าราชการพลเรือนรัฐพาณิชย์
พ.ศ. ๒๕๑๙[๑]
 

ภูมิพลอดุลยเดช ป.ร.
ให้ไว้ ณ วันที่ ๕
กุมภาพันธ์ พ.ศ. ๒๕๑๙
เป็นปีที่ ๓๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรกำหนดตำแหน่งข้าราชการพลเรือนรัฐพาณิชย์
และวางหลักเกณฑ์เกี่ยวกับการให้ได้รับเงินเดือน การบรรจุ การแต่งตั้ง
การเลื่อนขั้นเงินเดือน วินัยและการรักษาวินัย การออกจากราชการ การร้องทุกข์
และการอุทธรณ์ของข้าราชการพลเรือนรัฐพาณิชย์ เป็นอย่างอื่น ตามที่กระทรวงคมนาคมได้ทำความตกลงกับ
ก.พ. แล้ว

อาศัยอำนาจตามความในมาตรา ๑๙๒
ของรัฐธรรมนูญแห่งราชอาณาจักรไทย กับมาตรา ๒๓ (๓) และมาตรา ๑๐๙
แห่งพระราชบัญญัติระเบียบข้าราชการพลเรือน พ.ศ. ๒๕๑๘ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาว่าด้วยระเบียบข้าราชการพลเรือนรัฐพาณิชย์
พ.ศ. ๒๕๑๙

มาตรา ๒
พระราชกฤษฎีกานี้ให้ใช้บังคับตั้งแต่วันที่ ๖ กุมภาพันธ์ พ.ศ. ๒๕๑๙
เป็นต้นไป

มาตรา ๓
ตำแหน่งข้าราชการพลเรือนรัฐพาณิชย์ ได้แก่ ตำแหน่งข้าราชการพลเรือนในสังกัดกรมไปรษณีย์โทรเลข
กระทรวงคมนาคม ดังต่อไปนี้ เสมียนพนักงาน ประจำแผนก หัวหน้าแผนก หัวหน้ากอง
ผู้อำนวยการกอง รองอธิบดี อธิบดี และที่เรียกชื่ออย่างอื่นตามที่ ก.พ. กำหนด
ตำแหน่งที่เรียกชื่ออย่างอื่นตำแหน่งใดจะเทียบกับตำแหน่งดังกล่าวในวรรคหนึ่ง
ตำแหน่งใด ให้เป็นไปตามที่ ก.พ. กำหนด

มาตรา ๔
ภายใต้บังคับกฎหมายว่าด้วยระเบียบบริหารราชการแผ่นดิน ตำแหน่งข้าราชการพลเรือนรัฐพาณิชย์
ตามมาตรา ๓ จะมีส่วนราชการใด จำนวนเท่าใด และจะบังคับบัญชาข้าราชการพลเรือนรัฐพาณิชย์ในส่วนราชการหรือหน่วยงานใด
ในฐานะใด ให้เป็นไปตามที่ ก.พ. กำหนด

มาตรา ๕
การให้ได้รับเงินเดือนและการบรรจุของข้าราชการพลเรือนรัฐพาณิชย์ ให้เป็นไปตามพระราชบัญญัติระเบียบข้าราชการพลเรือน
พ.ศ. ๒๔๙๗ กฎ ก.พ. และระเบียบที่ออกตามพระราชบัญญัติดังกล่าวโดยอนุโลม

มาตรา ๖
การแต่งตั้ง การเลื่อนขั้นเงินเดือน วินัยและการรักษาวินัย การออกจากราชการ
การร้องทุกข์ และการอุทธรณ์ ของข้าราชการพลเรือนรัฐพาณิชย์ ให้เป็นไปตามลักษณะ ๓
แห่งพระราชบัญญัติข้าราชการพลเรือน พ.ศ. ๒๕๑๘ โดยอนุโลม

มาตรา ๗
ให้นายกรัฐมนตรีรักษาการตามพระราชกฤษฎีกานี้


ผู้รับสนองพระบรมราชโองการ
หม่อมราชวงศ์คึกฤทธิ์ ปราโมช
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่เป็นการสมควรกำหนดตำแหน่งข้าราชการพลเรือนรัฐพาณิชย์
และวางหลักเกณฑ์เกี่ยวกับการให้ได้รับเงินเดือน การบรรจุ การแต่งตั้ง
การเลื่อนขั้นเงินเดือน วินัยและการรักษาวินัย การออกจากราชการ การร้องทุกข์
และการอุทธรณ์ ของข้าราชการพลเรือนรัฐพาณิชย์ เป็นอย่างอื่น ตามที่กระทรวงคมนาคมได้ทำความตกลงกับ
ก.พ. แล้ว
จึงจำเป็นต้องตราพระราชกฤษฎีกานี้ขึ้น

















































[๑]
ราชกิจจานุเบกษา.เล่ม
๙๓/ตอนที่ ๒๓/ฉบับพิเศษ หน้า ๑/๖ กุมภาพันธ์ ๒๕๑๙